Frogner var en gård i den tidligere Aker kommune, nå kjent som Frogner Hovedgård. Gården strakte seg fra Frognerbekken til Skillebekk og fra Frognerkilen til Uranienborg og Majorstustrøket. I sin storhetstid på 1700- og begynnelsen av 1800-tallet var gården eid av familien Anker og deretter familien Wegner. Til slutt var den eid av familien Gade. Det meste av gården ble innlemmet i byen ved utvidelsen i 1878. Mye av arealet ble utparsellert i 1800-årene, og det gjenværende ble kjøpt av Kristiania kommune i 1896 og inngår i Frognerparken.